A Bizottság 2000/19/EK irányelve

(2000. április 13.)

a keskeny nyomtávú, kerekes mezőgazdasági vagy erdészeti traktorok hátsó felerősítésű, borulás hatása elleni védőszerkezeteire vonatkozó 86/298/EGK tanácsi irányelvnek a műszaki fejlődéshez történő hozzáigazításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó Szerződésre,

tekintettel a legutóbb a Bizottság 2000/2/EK irányelvével [1] módosított, a tagállamoknak a kerekes mezőgazdasági vagy erdészeti traktorok típusjóváhagyására vonatkozó jogszabályainak közelítéséről szóló, 1974. március 4-i 74/150/EGK tanácsi irányelvre [2] és különösen annak 11. cikkére,

tekintettel a legutóbb Ausztria, Finnország és Svédország csatlakozási okmányaival módosított, a tagállamoknak a keskeny nyomtávú, kerekes mezőgazdasági vagy erdészeti traktorok hátsó felerősítésű, borulás hatása elleni védőszerkezeteire vonatkozó jogszabályainak közelítéséről szóló, 1986. május 26-i 86/298/EGK tanácsi irányelvre [3] és különösen annak 12. cikkére,

mivel:

(1) A biztonság növelése érdekében szükséges a berendezések széles választékának figyelembevételével meghatározni a keskeny nyomtávú, kerekes mezőgazdasági vagy erdészeti traktorok hátsó felerősítésű, borulás hatása elleni védőszerkezeteire vonatkozó vizsgálati módszereket.

(2) Az ezekre a szerkezetekre vonatkozó vizsgálati módszereket összhangba kell hozni a Gazdasági Együttműködési és Fejlesztési Szervezetnek (OECD) a mezőgazdasági traktorok védőszerkezeteinek hivatalos vizsgálatairól szóló 7. kódexében megállapított módszerekkel.

(3) Ezért a 86/298/EGK irányelvet módosítani kell.

(4) Az ebben az irányelvben előírt intézkedések megfelelnek a 74/150/EGK irányelv 12. cikke által létrehozott, a műszaki fejlődéshez történő hozzáigazítással foglalkozó bizottság véleményével,

ELFOGADTA EZT AZ IRÁNYELVET:

1. cikk

A 86/298/EGK irányelv I–VI. melléklete ezen irányelv mellékletének megfelelően módosul.

2. cikk

(1) 2001. július 1-jétől a tagállamok:

- nem utasíthatják el egy traktortípusra az EK-típusjóváhagyás megadását, vagy a 74/150/EGK irányelv 10. cikke (1) bekezdésének harmadik francia bekezdésében előírt okmány kiadását, vagy a nemzeti típusjóváhagyás megadását, vagy

- nem tilthatják meg a traktorok első üzembe helyezését,

amennyiben e traktorok megfelelnek az ezen irányelvvel módosított 86/298/EGK irányelv követelményeinek.

(2) 2002. január 1-jétől a tagállamok:

- nem adhatják ki többé a 74/150/EGK irányelv 10. cikke (1) bekezdésének harmadik francia bekezdésében előírt okiratot olyan traktortípus vonatkozásában, amely nem tesz eleget az ezen irányelvvel módosított 86/298/EGK irányelv követelményeinek,

- elutasíthatják a nemzeti típusjóváhagyás megadását olyan traktortípus vonatkozásában, amely nem tesz eleget az ezen irányelvvel módosított 86/298/EGK irányelv követelményeinek.

3. cikk

(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2001. június 30-ig megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.

(2) A tagállamok közlik a Bizottsággal belső joguknak azokat a főbb rendelkezéseit, amelyeket az ezen irányelv által szabályozott területen fogadtak el.

4. cikk

Ez az irányelv az Európai Közösségek Hivatalos Lapjában való kihirdetését követő 20. napon lép hatályba.

5. cikk

Ennek az irányelvnek a tagállamok a címzettjei.

Kelt Brüsszelben, 2000. április 13-án.

a Bizottság részéről

Erkki Liikanen

a Bizottság tagja

[1] HL L 21., 2000.1.26., 23. o.

[2] HL L 84., 1974.3.28., 10. o.

[3] HL L 186., 1986.7.8., 26. o.

--------------------------------------------------

MELLÉKLET

1.2.3.4. A 86/298/EGK irányelv I–VI. melléklete a következőképpen módosul:

Az I. mellékletben az 1. pont helyébe a következő rendelkezés lép:

"1. Az OECD 7. kódex (a legutóbb 1999. március 3-án módosított 1987. november 24-i C(87) 53. végleges határozat) 1. pontjának követelményeit kell alkalmazni az 1.1. pont kivételével."

A II. melléklet helyébe a következő rendelkezés lép:

II. MELLÉKLET

MŰSZAKI KÖVETELMÉNYEK

A keskeny nyomtávú, kerekes mezőgazdasági vagy erdészeti traktorok hátsó felerősítésű, borulás hatása elleni védőszerkezetei EK-alkatrész-típusjóváhagyására vonatkozó műszaki követelmények azonosak az OECD 7. Kódex (a legutóbb 1999. március 3-án módosított 1987. november 24-i C(87) 53. végleges határozat) 3. pontjában felsoroltakkal. Ezek a műszaki követelmények nem vonatkoznak a vizsgálati jelentésre, a kisebb módosításokra és az azonosításra vonatkozó 3. pont fejezeteire.

A III., IV. és V.mellékletet törölni kell.

A VI. mellékletben az első francia bekezdés helyébe a következő rendelkezés lép:

"– egy téglalappal körülvett kis "e". betű, amit annak a tagállamnak a megkülönböztető kódja követ, amely az alkatrész-típusjóváhagyást megadta:

1: Németország; 2: Franciaország; 3: Olaszország; 4: Hollandia; 5: Svédország; 6: Belgium; 9: Spanyolország; 11: Egyesült Királyság; 12: Ausztria; 13: Luxemburg; 17: Finnország; 18: Dánia; 21: Portugália; 23: Görögország; 24: Írország,".

--------------------------------------------------